Elizabeth Taylor som Cleopatra
***Cleopatra*** er en amerikansk historisk dramafilm fra 1963, regissert av Joseph L. Mankiewicz og produsert av 20th Century Fox. Hovedrollene spilles av Elizabeth Taylor, Richard Burton og Rex Harrison. Filmen handler om Kleopatra VII av Egypt og hennes forhold til Julius Cæsar og Marcus Antonius. Manus er skrevet av Mankiewicz, Ranald MacDougall og Sidney Buchman, basert på boken *The Life and Times of Cleopatra* (1957), skrevet av Carlo Mario Franzero, samt historier av Plutark, Sveton og Appian.

Filmen fikk blandet mottakelse av kritikerne, men ble en stor publikumssuksess og endte opp som den mest innbringende filmen i USA i 1963. Den hadde likevel finansmessige problemer grunnet de enorme produksjonsutgiftene. Den ble tildelt fire Oscar (i klassene scenografi, fotografi, kostyme og visuelle effekter) og ble nominert i ytterligere fem kategorier.

*Cleopatra* var en meget kostbar produksjon på $44 millioner. Sjefen for 20th Century Fox, Spyros Skouras, ble tvunget til å gå på grunn av de enorme kostnadsoverskridingene. *Cleopatra* ble den mest kostbare filmproduksjon til da – og inflasjonsjustert er den fremdeles blant tidenes dyreste.

Handling
--------

Filmen skildrer historien om Cleopatra, den kjente dronningen av Egypt, og hennes kamp for å samle Egypt og Roma til et storslått rike. Hennes kompliserte forhold til Julius Cæsar og Marcus Antonius utgjør en sentral del av handlingen. Hennes nære forhold til Antonius leder omsider til slaget ved Actium.

Rolleinnehavere
---------------

* Elizabeth Taylor som Kleopatra VII av Egypt
* Richard Burton som Marcus Antonius
* Rex Harrison som Julius Cæsar
* Roddy McDowall som Octavius
* Martin Landau som Rufio
* Carroll O'Connor som Servilius Casca
* George Cole som Flavius
* Hume Cronyn som Sosigenes
* Cesare Danova som Apollodorus
* Kenneth Haigh som Marcus Junius Brutus
* Andrew Keir som Marcus Vipsanius Agrippa
* Pamela Brown som yppersteprestinne
* Robert Stephens som Germanicus
* Francesca Annis som Eiras, Kleopatras tjenestepike
* Grégoire Aslan som Pothinus
* Martin Benson som Ramos
* Herbert Berghof som Theodotos
* John Cairney som Phoebus
* Jacqui Chan som Lotos, sjefssmaker
* Isabel Cooley som Charmian
* John Doucette som Achillas
* Andrew Faulds som Publius Canidius Crassus
* Michael Gwynn som Cimber
* Michael Hordern som Marcus Tullius Cicero
* John Hoyt som Gaius Cassius Longinus
* Marne Maitland som Euphranor
* Richard O'Sullivan som Ptolemaios XIII av Egypt
* Gwen Watford som Calpurnia Pisonis
* Douglas Wilmer som Decimus

Produksjon
----------

Richard Burton og Elizabeth Taylor
Filmprosjektet ble påbegynt allerede i 1958. Innspillingen startet i 1960. Da Elizabeth Taylor ble tilbudt rollen per telefon, sa hun nesten på spøk "Da skal jeg ha en million dollar for det," en sum som da var totalt uhørt. Mer uhørt var det at produsentene faktisk gikk med på det. Styret i 20th Century Fox var dog ikke like begeistret.

Det ble benyttet 20 000 kostymer i filmen. Tusenvis av statister ble benyttet under innspillingen.

Den opprinnelige 4-timers versjonen ble utgitt på DVD i 2002. Grunnen til lengden er at regissøren egentlig planla to filmer, hver på en lengde av 3 timer, men 20th Century Fox satte foten ned, og fikk filmen kuttet ned to timer. Når så filmen ble lansert, viste det seg i tillegg at den umulig ville tjene inn kostnadene fordi dens lange spilletid kun gjorde én fremvisning per kveld mulig. Derfor ble den, mot regissørens vilje, kuttet ned nok en time.

Filmen hadde opprinnelig et produksjonsbudsjett på $2 millioner, men flere forhold gjorde at dette økte enormt. Da filmen endelig var ferdig var produksjonskostnadene steget til så mye som $44 millioner (nærmere $320 millioner målt dagens (2011) pengeverdi, eller ca. 1,8 mrd kroner).

Mottakelse
----------

### Anmelderne

Filmen fikk blandet mottakelse av kritikerne, noe som gjenspeiles i at den har fått 56 % på Rotten Tomatoes.

Aftenpostens anmelder omtalte den som en god underholdningsfilm, men at det ikke var snakk om filmkunst. «En billededbok så fager og imponerende at man kan ønske seg den», var en av anmelderens utsagn. Anmelderen på nettstedet CINERAMA gav den terningkst 6 i 2002 og skrev blant annet: «Selv til å være fire tiår gammel, står Cleopatra fremdeles som en storslagen filmopplevelse som alle burde få med seg, hvis man bare har tid. For selv om filmen er altfor lang, er det en av de beste filmene fra "gamle dager", med imponerende skuespillere og en gripende historie, men først og fremst med enestående visuelle effekter presentert med god bildekvalitet, selv i dag». Anmelderen skrev følgende om skuespillerprestasjonene: Til tider overspiller «Elizabeth Taylor noe så til de grader at det er ukomfortabelt å se på. Heldigvis har hun nok av spilletid å ta seg inn igjen på, så jevnt over klarer hun seg godt. Likevel er det de andre skuespillerne som imponerer, da først og fremst Rex Harrison i rollen som selveste Cæsar. Han spiller meget stødig og troverdig, og bærer de første to timene av filmen på egen hånd. Senere viser også Roddy McDowall i rollen som hans nevø Octavian hva han er god for, i en imponerende rolletolkning som ville gitt ham Oscar for mannlige birolle hvis ikke det ikke hadde blitt rot i nominasjonene (McDowall ble nemlig feilaktig plassert i kategorien for hovedrolle, noe som førte til kassering av samtlige av hans stemmer)».

### Publikum

Den innbrakte $48 millioner i USA og $62 millioner på verdensbasis.

Filmen innbrakte 1,13 millioner kroner i de fem byene Oslo, Bergen, Trondheim, Stavanger og Drammen i 1965. Kun *My Fair Lady* innbrakte mer. Den innbrakte en tilsvarende sum i 1964.[]

Priser og nominasjoner
----------------------

| År | Pristittel | Kategori | Nominert | Resultat |
| --- | --- | --- | --- | --- |
| 1963 | National Board of Review Award | Beste mannlige skuespiller | Rex Harrison | Vant |
| 1964 | Oscar | Beste kinematografi – Farger | Leon Shamroy | Vant |
| Oscar | Beste scenografi – Farger | John DeCuir, Jack Martin Smith, Hilyard M. Brown, Herman A. Blumenthal, Elven Webb, Maurice Pelling, Boris Juraga, Walter M. Scott, Paul S. Fox og Ray Moyer | Vant |
| Oscar | Beste kostymedesign – Farger | Irene Sharaff, Vittorio Nino Novarese og Renié | Vant |
| Oscar | Beste visuelle effekter | Emil Kosa jr. | Vant |
| Oscar | Beste film | Walter Wanger | Nominert |
| Oscar | Beste mannlige hovedrolle | Rex Harrison | Nominert |
| Oscar | Beste lyd | James Corcoran og Fred Hynes | Nominert |
| Oscar | Beste filmklipp | Dorothy Spencer | Nominert |
| Oscar | Beste originalmusikk | Alex North | Nominert |
| Golden Globe | Beste film – Drama | Nominert |
| Golden Globe | Beste filmregissør | Joseph L. Mankiewicz | Nominert |
| Golden Globe | Beste mannlige skuespiller – Drama | Rex Harrison | Nominert |
| Golden Globe | Beste mannlige birolle | Roddy McDowall | Nominert |
| Golden Laurel | Beste roadshow | Vant |
| Golden Laurel | Beste mannlige dramaskuespiller | Rex Harrison | 2.-plass |
| American Cinema Editors | Beste filmklipp | Dorothy Spencer | Nominert |
| Grammy Award | Beste originalmusikk til en film eller et TV-program | Alex North | Nominert |

Referanser
----------

1. ↑  «*CLEOPATRA* (PG)». British Board of Film Classification. 30. mai 1963.
2. ↑  «Cleopatra (1963)». Box Office Mojo.
3. ↑  Aftenposten aften – Cleopatra (13.6.1963, s.1 og 11)
4. ↑  Aftenposten aften – Spyros Skouras måtte gå, Cleopatra ble for kostbar (7.7.1962, s.2)
5. ↑  Sylt, Christian (22. juli 2014). «Fourth Pirates Of The Caribbean Is Most Expensive Movie Ever With Costs Of $410 Million». *Forbes*.
6. ↑  Acuna, Kirsten (18. juni 2014). «The 30 Most Expensive Movies Ever Made». *Business Insider*.
7. 1 2 3 4 5  «CINERAMA (2.6.2002)». Arkivert fra originalen 29. september 2015. Besøkt 22. januar 2012.
8. ↑  Contactmusic – Cleopatra
9. ↑  «Cleopatra (1963)». *Rotten Tomatoes* **(engelsk)**. Besøkt 31. desember 2018.
10. ↑  Aftenposten morgen TV-bilag - Gigantisk Cleopatra (19.12.1980, s.15)
11. ↑  IMDb business
12. ↑  Hvem Hva Hvor 1967, s.395

Eksterne lenker
---------------

* (en) *Cleopatra* på Internet Movie Database Rediger på Wikidata

* (no) *Cleopatra* hos Filmfront Rediger på Wikidata

* (sv) *Cleopatra* i Svensk Filmdatabas Rediger på Wikidata

* (da) *Cleopatra* i Danmark Nationale Filminstitut Rediger på Wikidata

* (en) *Cleopatra* på AllMovie Rediger på Wikidata

* (fr) *Cleopatra* på Allociné Rediger på Wikidata

* (nl) *Cleopatra* på MovieMeter Rediger på Wikidata

* (en) *Cleopatra* på Turner Classic Movies Rediger på Wikidata

* (en) *Cleopatra* på American Film Institute Rediger på Wikidata

* (en) *Cleopatra* på Rotten Tomatoes Rediger på Wikidata

Engelsk Wikiquote har en samling sitater relatert til: ***Cleopatra*** 
Portal: Film

|  |  |
| --- | --- |
| Oppslagsverk/autoritetsdata | Encyclopædia Britannica **·** BIBSYS **·** VIAF **·** GND **·** LCCN **·** BNF **·** BNF (data) **·** SUDOC **·** BNE **·** MusicBrainz
 |